Leland Stowe

**Leland Stowe** (1899–1994) var en amerikansk journalist, krigskorrespondent under andre verdenskrig og senere professor i journalistikk. I Norge er han særlig kjent for å rapportere fra den tyske invasjonen i Norge våren 1940.

## Bakgrunn og virke
Leland Stowe ble født i Southbury, USA og etter endte studier ved Wesleyan University begynte han som journalist. Han ble i 1926 korrespondent i Paris for *[[New-York Tribune|New York Herald Tribune]]*. I 1930 vant han Pulitzerprisen for sin dekning av krigsskadeserstatningskonferansen i Paris (som ledet til Youngplanen). 

Sommeren 1933 besøkte Stowe Tyskland, og sjokkert av nazistenes aggressive militarisme skrev han en rekke advarende artikler. De ble ikke trykket, da de ble sett på som overdrevne. Stowe utga da stoffet i en bok, *Nazi Germany Means War*, men boken ble anmeldt av få og solgte dårlig. Stowes dokumentering av tysk militær opprusting ble mottatt med sterk skepsis og ble avvist av de fleste av de som leste boken. Da den spanske borgerkrigen brøt ut i 1936 dekket Leland Stowe den, noe som førte til at han ble overvåket av USAs føderale politi, FBI.

Da krigen i Europa brøt ut i september 1939 fikk Stowe en stilling som krigskorrespondent for *Chicago Daily News*, etter først å ha fått beskjed fra *[[New-York Tribune|New York Herald Tribune]]* at han var for gammel til å være krigskorrespondent for dem. Under den finsk-sovjetiske vinterkrigen (30. november 1939–13. mars 1940) dekket Stowe krigen fra finsk side.

### I Norge under Tysklands invasjon

Stowe befant seg i Oslo den 9. april 1940 og var øyenvitne til tyskernes innmarsj og den norske mangelen på motstand. Stowes kritiske artikler fra felttoget i Norge var medvirkende til å undergrave den britiske statsminister Neville Chamberlain. Fra balkongen på Grand Hotel så Stowe de tyske soldatene marsjere opp Karl Johans gate, og han rapporterte tilbake at «nordmennene i Oslo tar okkupasjonen med ro».

Etter den tyske innmarsjen i Oslo reiste Leland Stowe nordover og var mot slutten av april vitne til den tyske bombingen av Steinkjer 21. april 1940, hvor store deler av byen ble ødelagt. Stowe skrev svært kritiske artikler til amerikanske aviser om dårlig norsk og britisk innsats i felttoget i Midt-Norge. Stowes artikler ga den norske eksilregjeringen problemer overfor opinionen i USA; idet han levnet Norge lite ære for mangelen på motstand mot de tyske invasjonsstyrkene. Den norske eksilregjeringen i London iverksatte en massiv informasjonskampanje, ledet av ambassaden i Washington.

### Krigskorrespondent i Sovjetunionen og Asia
Stowe fortsatte å arbeide som korrespondent under hele krigen, først for *Chicago Daily News*, så for *[[The New York Post]]* og American Broadcasting Company (ABC). Han reiste med tropper fra syv forskjellige land, i 44 land på 4 kontinent. Han var krigskorrespondent under den gresk-italienske krig (1940-1941), den tyske invasjonen av Jugoslavia (april 1941), den tyske invasjonen av Sovjetunionen, og reiste rundt ved frontlinjene sammen med Ilja Ehrenburg.

Etter den allierte invasjonen i Normandie i juni 1944 dekket Leland Stowe krigen i Vest-Europa, og var blant annet krigskorrespondent ved den tyske Ardenneroffensiven i desember 1944.

Etter andre verdenskrig var Stowe fra 1952 til 1954 sjef i Radio Free Europes informasjons- og nyhetstjeneste. I 1955 begynte han å undervise ved University of Michigan, og arbeidet også for *[[Readers Digest]]* (norsk utgave, *Det beste*). Han pensjonerte seg i 1970.

## Bibliografi
* *Nazi Germany Means War* (1933)
* *The Loyalists Can Still Win* (1938)
* *No Other Road to Freedom* (1941)
* *A Lesson from the Greeks* (1942)
* *They Shall Not Sleep * (1944)
* *Are You Voting for a Third World War?* (1944)
* *Challenge to Freedom* (1945)
* *While Time Remains* (1946)
* *Target: You* (1949)
* *Conquest By Terror: The Story of Satellite Europe* (1952)
* *Crusoe of Lonesome Lake* (1957)
* «When the Saints Come Singing In» (*Readers Digest* 106 (april 1975): 45-50)
* *The Last Great Frontiersman: The Remarkable Adventures of Tom Lamb* (1982)

## Referanser


## Kilder

* Beevor, Anthony, *Ardennene 1944 : Hitlers siste sjansespill*, 2015, Cappelen Damm, ISBN 978-82-02-48228-2
* «Norge ble forrådt av landssvikere og nazispioner», artikkel i *[[Aftenposten Historie]]*, nummer 3, 2025

## Eksterne lenker

* Leland Stowe, nekrolog
*  Kort biografi i *Norsk krigsleksikon*